Innovasion rivojlanish vaziri Vengriya Tashqi ishlar va savdo vazirini qabul qildi

Vengriya Bosh vaziri Viktor Orbanning O`zbekiston Respublikasi rasmiy tashrifi doirasida 2021 yil 30 mart kuni O`zbekiston Respublikasi Innovasion rivojlanish vaziri Ibrohim Abdurahmonov Vengriya Tashqi ishlar va savdo vaziri Peter Siyyarto bilan muzokara olib bordi.
Uchrashuv avvalida vazir I.Abdurahmonov yuqori martabali mehmonni Innovasion rivojlanish vazirligi tomonidan ilm-fan, texnologiyalar va innovasiyalar sohasida so`nggi yillarda amalga oshirilayotgan ishlar va kelajakdagi rejalari bilan tanishtirdi.
Uchrashuv ishtirokchilari ikki davlat ilm-fan namoyondalari o`rtasida hamkorlikni va to`g`ridan-to`g`ri aloqalarni rivojlantirish maqsadida qo`shma ilmiy loyihalar tanlovini tashkil etish masalalarini muhokama qildilar. Ushbu yo`nalishda 2021 yilning may-iyun oylarida qo`shma-ilmiy loyihalar tanlovini e`lon qilish bo`yicha tegishli choralar amalga oshirishga va ilmiy loyihalarni moliyalashtirish bo`yicha umumiy 2 mln. evro atrofidagi moliyaviy mablag`lar ajratishga kelishib olindi.
Shuningdek, yosh tadqiqotchi va olimlar malakasini oshirish va Vengriya ilm-fan sohasidagi ekotizim bilan yaqindan tanishish maqsadida stajirovkalar dasturlarini tashkil etish bo`yicha fikr almashildi. Bunda 100 nafar o`zbekistonlik talaba va tadqiqotchilarning tegishli ta`lim va malaka oshirish dasturida ishtirok etish imkoniyatlari haqida so`z yuritildi O`z navbatida, P.Siyyarto ushbu yo`nalishda Innovasion rivojlanish vazirligi bilan alohida dastur ishlab chiqishni taklif qildi.
O`zbekiston va Vengriyaning oliy ta`lim muassasalari va ular qoshida tashkil etilgan texnologik parklar o`rtasida yaqin hamkorlikni o`rnatish bo`yicha tomonlar oliy ta`lim muassasalari va texnoparklar rahbarlaridan tashkil topgan delegasiyalarni O`zbekiston va Vengriyaga tashrifini amalga oshirishga kelishib oldilar.
Bundan tashqari, tomonlar venchur fondlar va startaplarni moliyalashtirish tizimlarini tashkil etish bo`yicha tajriba almashish, yadroviy energiyadan foydalanishda hamkorlik borasida o`z qarashlari bilan o`rtoqlashdilar. Ikki davlat vazirlari global miqyosdagi muammo – pandemiya masalasiga to`xtalarkanlar, koronavirusga qarshi vaksinani yaratish va undan foydalanishda hamkorlik o`rnatish lozimligini qayd etdilar.
Vengriya Tashqi ishlar va savdo vaziri P.Siyyarto Innovasion rivojlanish vazirligining Vengriya bilan hamkorlikda amalga oshirish uchun imkoniyatlar ko`lamini yuqori baholadi va muhokama etilgan yo`nalishlarda vazirlik bilan hamkorlikni yanada mustahkamlashga tayyorligini bildirdi.
Uchrashuv do`stona ruhda o`tdi.